รายงานคณะกรรมการตรวจสอบ

คณะกรรมการบริษัทของบริษัท ผลิตไฟฟ้า จำกัด (มหาชน) หรือเอ็กโก
เป็นผู้แต่งตั้งคณะกรรมการตรวจสอบ ซึ่งประกอบด้วยกรรมการอิสระเท่านั้น โดย ณ สิ้นปี 2551
มีกรรมการตรวจสอบรวมจำนวน 4 ท่าน จากเดิมมีจำนวน 3 ท่าน เพิ่มขึ้น 1 ท่านเมื่อวันที่ 9
กันยายน 2551 ตามมติคณะกรรมการบริษัท กรรมการทั้งหมดมีคุณสมบัติเหมาะสมตามที่
ตลาดหลักทรัพย์แห่งประเทศไทย (ตลท.) กำหนด และคณะกรรมการบริษัทกำหนดองค์ประกอบ
คุณสมบัติ วาระการดำรงตำแหน่ง
และหน้าที่ความรับผิดชอบของคณะกรรมการตรวจสอบของเอ็กโกไว้เป็นลายลักษณ์อักษรในกฎบัตรคณะกรรมการตรวจสอบ

ในปี 2551 คณะกรรมการตรวจสอบมีการประชุม รวม 13 ครั้ง โดยมีจำนวน 12
ครั้งที่กรรมการตรวจสอบเข้าประชุมครบทุกท่าน และมีจำนวน 1 ครั้งที่กรรมการ 1 ท่าน
ไม่สามารถเข้าร่วมประชุม
การเข้าร่วมประชุมของกรรมการตรวจสอบแต่ละท่านปรากฏอยู่ในรายงานประจำปี 2551 เรื่อง
การกำกับดูแลกิจการ

คณะกรรมการตรวจสอบรายงานผลการประชุมคณะกรรมการตรวจสอบต่อที่ประชุมคณะกรรมการบริษัทเป็นวาระประจำ

ในปี 2551 คณะกรรมการตรวจสอบปฏิบัติหน้าที่ตามที่กำหนดไว้ในกฎบัตรโดยครบถ้วน ดังนี้

-   สอบทานงบการเงินประจำไตรมาสและประจำปีร่วมกับผู้สอบบัญชี และฝ่ายบริหาร โดยซักถาม
    ให้คำแนะนำ และข้อคิดเห็นที่เป็นประโยชน์ เพื่อให้มั่นใจว่ากระบวนการจัดทำ
    งบการเงินของเอ็กโก และการเปิดเผยข้อมูลที่สำคัญมีความถูกต้อง ครบถ้วน เชื่อถือได้
    สอดคล้องกับกฎหมายและประกาศที่เกี่ยวข้อง
    จัดทำตามมาตรฐานการบัญชีที่รับรองทั่วไปและถือปฏิบัติโดยสม่ำเสมอ

-   พิจารณาการเปิดเผยข้อมูลของเอ็กโกในกรณีที่เกิดรายการที่เกี่ยวโยงกัน
    หรือรายการที่อาจมีความขัดแย้งทางผลประโยชน์ให้มีความถูกต้องครบถ้วน

-   ทบทวนกับฝ่ายบริหารในเรื่องนโยบายการบริหารความเสี่ยง การปฏิบัติตามนโยบาย
    และแนวทางการบริหารความเสี่ยงของเอ็กโก

-   สอบทานความเพียงพอของระบบการควบคุมภายในให้เหมาะสมและมีประสิทธิผล
    โดยพิจารณาจากรายงานของฝ่ายตรวจสอบภายในและของผู้สอบบัญชี
    ประกอบกับพิจารณาผลการประเมินระบบการควบคุมภายในของเอ็กโกและบริษัทย่อย
    รวมทั้งพิจารณาคำถามที่ใช้ในแบบประเมินที่จัดทำขึ้นตามแนวทางของ The Committee of
    Sponsoring Organizations of the Treadway Commission ( COSO ) สอบทาน
    และกำหนดให้ฝ่ายตรวจสอบภายในตรวจสอบ Management Control
    เพื่อให้มั่นใจว่าเอ็กโกมีระบบงานและวิธีปฏิบัติดีเพียงพอที่จะช่วยป้องกันและลดความเสี่ยงที่อาจเกิดขึ้น
    และการอนุมัติรายการและ
    อนุมัติวงเงินของฝ่ายบริหารสอดคล้องกับนโยบายและอำนาจอนุมัติที่กำหนดไว้

-   พิจารณาและรับทราบหนังสือรับรองการปฏิบัติตามจรรยาบรรณ
    และหนังสือรับรองการปฏิบัติงานของกรรมการผู้จัดการใหญ่ต่อประธานกรรมการ
    โดยกระบวนการและใจความในหนังสือรับรองฯ
    ช่วยให้ความมั่นใจว่าเอ็กโกมีการกำกับดูแลการปฏิบัติงานให้เป็นไปตามจรรยาบรรณทางธุรกิจตลอดจนระบบการควบคุมภายในที่กำหนดไว้
    และข้อมูลทางการบัญชี และการเปิดเผยข้อมูลเป็นไปโดยถูกต้อง ครบถ้วน เชื่อถือได้

-   พิจารณาอนุมัติขอบเขตและแผนการตรวจสอบภายใน งบประมาณ
    บุคคลากรของฝ่ายตรวจสอบภายใน และพิจารณารายงานผลการตรวจสอบ
    โดยให้ฝ่ายตรวจสอบภายในรายงานผลตรงต่อคณะกรรมการตรวจสอบ
    รวมทั้งพิจารณาประเมินผลการปฏิบัติงานของผู้จัดการฝ่ายตรวจสอบภายใน

-   สอบทานว่าเอ็กโกมีกระบวนการที่จะมั่นใจได้ว่าการปฏิบัติงานเป็นไปตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของ ตลท. และกฎหมายที่เกี่ยวข้องกับธุรกิจของเอ็กโก

-   พิจารณาลักษณะงานที่บุคคลหรือกิจการที่เกี่ยวข้องกับผู้สอบบัญชีและสำนักสอบบัญชีที่ผู้สอบบัญชีสังกัดให้บริการอื่น
    นอกเหนือจากงานสอบบัญชีให้เอ็กโกและบริษัทย่อย
    รวมทั้งพิจารณาค่าตอบแทนว่าจะต้องมีลักษณะงานและค่าบริการที่ไม่เป็นสาระสำคัญจนอาจทำให้ผู้สอบบัญชีเสียความเป็นอิสระ
    และไม่เป็นกลางในการปฏิบัติงานสอบบัญชี

-   ประชุมเป็นการเฉพาะกับผู้สอบบัญชีโดยไม่มีฝ่ายบริหารร่วมประชุมด้วย
    เพื่อให้ความมั่นใจว่าผู้สอบบัญชีมีความเป็นอิสระและเป็นกลางในการปฏิบัติงาน

-   สอบทานกับฝ่ายบริหารเกี่ยวกับการจัดทำบทรายงานการวิเคราะห์ของฝ่ายบริหาร
    (Management Discussion and Analysis) เพื่อให้มั่นใจว่ารายงานมีข้อมูลที่ถูกต้อง
    เพียงพอ
    และเป็นประโยชน์ต่อผู้ถือหุ้นและนักลงทุนทั่วไปในการนำไปใช้ประกอบการตัดสินใจลงทุน

-   ทบทวนกฎบัตรคณะกรรมการตรวจสอบเพื่อให้มั่นใจว่าการปฏิบัติงานในปีที่ผ่านมาครบถ้วนตามที่ได้รับมอบหมาย
    และหน้าที่ความรับผิดชอบสอดคล้องกับแนวทางปฏิบัติที่ดีของ ตลท. ของสากล
    และเหมาะสมกับธุรกิจของเอ็กโก

-   ประเมินผลการปฏิบัติงานของคณะกรรมการตรวจสอบทั้งชุดประจำปี 2551
    โดยการตอบคำถามในแบบประเมินตนเองสำหรับคณะกรรมการตรวจสอบที่จัดทำขึ้นตามแนวทางของ
    ตลท. และของสากล และรายงานผลการประเมินต่อคณะกรรมการบริษัท

-   สนับสนุนการกำกับดูแลกิจการที่ดีในด้านอื่นๆ เช่น
    คณะกรรมการตรวจสอบได้ริเริ่มให้เพิ่มช่องทางให้พนักงานและผู้ถือหุ้นสามารถติดต่อกับคณะกรรมการตรวจสอบได้โดยตรง
    เพื่อให้พนักงานและผู้ถือหุ้นสามารถแจ้งข้อมูลต่างๆ
    ผ่านคณะกรรมการตรวจสอบในเรื่องเกี่ยวกับข้อร้องเรียน
    การกระทำผิดกฎหมายหรือจริยธรรมธุรกิจ
    หรือข้อสงสัยในรายงานทางการเงินหรือระบบการควบคุมภายใน โดยการเพิ่ม e-mail
    address ให้ประธานคณะกรรมการตรวจสอบ
    หากพนักงานและผู้ถือหุ้นมีข้อร้องเรียนสามารถส่งจดหมายอีเลคโทรนิกส์ไปยังประธานคณะกรรมการตรวจสอบได้โดยตรง

สำหรับการคัดเลือกผู้สอบบัญชีของเอ็กโกและบริษัทย่อยประจำปี 2552 คณะกรรมการตรวจสอบ
ได้สั่งการให้คัดเลือกผู้สอบบัญชี
โดยการส่งจดหมายเชิญชวนบริษัทสอบบัญชีชั้นนำให้เสนอบริการและค่าสอบบัญชีมาให้พิจารณา
เอ็กโกได้ให้ความสำคัญกับชื่อเสียงและประสบการณ์การทำงานและคุณสมบัติของผู้สอบบัญชีเป็นลำดับแรก
และจากผลการพิจารณาชื่อเสียง ประสบการณ์ คุณสมบัติ และค่าตอบแทนแล้ว
คณะกรรมการตรวจสอบได้นำเสนอคณะกรรมการบริษัทเพื่อขออนุมัติที่ประชุมสามัญผู้ถือหุ้น แต่งตั้ง
น.ส.แน่งน้อย เจริญทวีทรัพย์ ผู้สอบบัญชีรับอนุญาตเลขที่ 3044 นายประสัณห์ เชื้อพานิช
ผู้สอบบัญชีรับอนุญาตเลขที่ 3051 และนายสมชาย จิณโณวาท ผู้สอบบัญชีรับอนุญาตเลขที่ 3271
แห่งบริษัท ไพรซ์วอเตอร์เฮาส์คูเปอร์ส เอบีเอเอส เป็นผู้สอบบัญชีของเอ็กโกในปี 2552

จากการปฏิบัติงานดังกล่าวข้างต้น คณะกรรมการตรวจสอบมีความเห็นว่า ในปี 2551
เอ็กโกจัดให้มีรายงานทางการเงินที่ถูกต้อง ครบถ้วน เชื่อถือได้
มีระบบการควบคุมภายในที่เหมาะสมเพียงพอ
และการปฏิบัติเป็นไปตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
หรือกฎหมายที่เกี่ยวข้องกับธุรกิจของเอ็กโก
และมีการเปิดเผยข้อมูลในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์อย่างถูกต้อง ครบถ้วน

  นายชัยพัฒน์ สหัสกุล

  ประธานคณะกรรมการตรวจสอบ